Birthe Skaarup (DF), 1998-12-09:
At alle kvinder kan gå til deres egen læge, ved vi udmærket godt.
Der er bare for mange, der ikke gør det, desværre.
Og det har vi også set inden for et andet område, nemlig livmoderhalskræft.
Her opdagede man, efter at man fik indført, at kvinder obligatorisk kunne komme til sådan en undersøgelse, at man fandt flere tilfælde i forstadiet.
Tænk, hvad det også har sparet sundhedsvæsenet for! Jeg vil godt sige, at vi har tilsluttet os det her forslag i dag, fordi det er et det rigtige skridt på vejen.
At man måske senere kan udvide dette forslag til at omfatte, at alle kvinder hvert år via et brev får tilbudt at komme til screening, jamen det bliver jo så en forbedring.
Det her er et skridt i den rigtige retning, og det synes jeg at man skulle se på også i Socialdemokratiet. Lad os få gang i det her.
Vi ved jo udmærket, hvad Sundhedsstyrelsen har anbefalet, men det bliver bare ikke indført her med Socialdemokratiets stemmer.
Som alle efterhånden ved alt om, så fremsætter en kreds af partier her i dag et forslag om frivillig mammografiscreening
af kvinder mellem 50 og 69 år.
Formålet er naturligvis at begrænse dødeligheden netop inden for brystkræft.
Og som anført i forslaget, har Sundhedsstyrelsen i 1997 netop anbefalet de danske amter at indføre mammografiscreening - en anbefaling, som kun få amter har fulgt.
Et af mine spørgsmål er så også: Hvorfor skal et lille land som Danmark ikke have et ensartet sundhedsforebyggende tilbud til kvinder?
Det er ikke acceptabelt, at der er regionale forskelle i så lille et land som Danmark, og det er faktisk det, sundhedsministeren tidligere har givet udtryk for.
Mener sundhedsministeren ikke, at det er rigtigt, at vi skal have et ensartet tilbud her i vores lille land om et stykke forebyggende arbejde for kvinder?
Er kvinder ikke lige meget værd, hvad enten de bor i København, Vejle eller Nordjyllands Amt? Vi er glade for, at det ser ud til, at der er et flertal for det her forslag ud fra, at den forebyggende indsats skal opprioriteres, men også ud fra, at dødeligheden kan reduceres netop inden for denne gruppe med omkring 29 pct. Og de resultater, som foreligger fra Fyns Amt, som har indført tilbud om screeninger, viser faktisk effekten af denne vigtige forebyggende indsats.
Men også Sverige, som vi sammenligner os med, har meget bedre resultater end Danmark.
Der må ikke herske nogen tvivl om, at mange ubehageligheder kan undgås ved, at kræftknuder findes på et tidligt tidspunkt.
Jo mindre det kirurgiske indgreb er, desto større er livskvaliteten efterfølgende for den enkelte kvinde.
Alt i alt skal kvaliteten i kræftbehandlingen ses efter i sømmene.
Det handler nemlig også om, at lægerne skal uddannes bedre - det har sundhedsministeren så også indset - og at røntgenudstyret ikke er forældet eller nedslidt.
Vi tror også, at det er meget, meget vigtigt, at kræftbehandling samles i mindre enheder, således at behandlingen samles på færre hænder.
Ligeledes at man indfører nye metoder, som kan påvise, at en kræftknude ikke har bredt sig.
Disse undersøgelser er i gang, og jeg vil meget, meget henstille til sundhedsministeren, at han også går ind og ser på de muligheder.
Der er mange områder, der kan tages fat på, inden for kræftbehandlingen.
Der er ingen tvivl om, at det optimale ville være, hvis vi her i Danmark tilbød screening til alle kvinder hvert år, men med forslaget her har vi taget et skridt frem, og det synes jeg at man også fra Socialdemokratiets side skulle være villig til at bakke op.